ToekomsVenster: Ons swaarkry op die oomblik is gering en tydelik(Foto: Pixabay) Ons swaarkry op die oomblik is gering en tydelik, maar dit bewerk vir ons ’n heerlikheid wat alles verreweg oortref en vir altyd vas sal staan. Ons oog is nie op die sigbare dinge gerig nie, maar op die onsigbare, want die sigbare dinge is tydelik, maar die onsigbare vir altyd. – 2 Korintiërs 4:17-18 Daar is te veel swaarkry en hartseer in die wêreld. Wat sou God se bedoeling met die lyding wees? Waarom voel dit soms asof Hy eenkant staan en afsydig toekyk? Soveel vrae – veral as ŉ mens die vernietigende gevolge van Covid-19 bedink. Wat is tog dan die sin van dit alles? Staan Hy verleë voor die uitdaging? Gaan ons dit oorleef? Is ons sterk genoeg om die teistering te weerstaan? Sê nou ons sak iewers langs die pad uit, sal Hy ons kom haal of sal Hy ons verwyt oor ons gebrek aan geloofsvertroue? Daar is geen maklike antwoorde nie en maklike antwoorde maak die swaarkry dikwels nog erger. Toegegee, mense probeer help en ondersteun maar is self onbeholpe met die uitdagings van die lewe. Miskien moet ŉ mens maar liewer net stilbly, luister, omhels en praktiese bystand verleen eerder as om te probeer verduidelik. Wie kan God verduidelik en is dit Hy wat die swaarkry bring, toelaat, ja, hoe moet ŉ mens daaroor dink? Te veel vrae, te min antwoorde, te veel gebrokenheid, te min troos, so voel dit. Die teks bring die perspektief van alles op die tafel. Dit is oorweldigend en onverstaanbaar maar dit gaan verby. Daar kom ŉ dag waarin alles herstel, volmaak herstel sal word. Die heerlikheid sê die teks oortref alles by verre, in besonder die hartseer. Lyding en swaarkry van die hier en die nou. Sigbaar en onsigbaar, tydelik en ewig, hemel en aarde, tans en die toekoms. Ek weet nie of dit troos nie. Ek kan dit nie vir jou doen nie. Goddank ek is nie die Trooster nie, Hy is, Immanuel, God met ons, Vader, Seun en Gees.